text: РЕШЕНИЕ (ОВППС) 2015/277 НА СЪВЕТА
  от 19 февруари 2015 година
  за изменение на Решение 2011/101/ОВППС относно ограничителни мерки срещу Зимбабве
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз, и по-специално член 29 от него,
  като има предвид, че:
  (1)
  На 15 февруари 2011 г. Съветът прие Решение 2011/101/ОВППС (1).
  (2)
  Съветът направи преглед на Решение 2011/101/ОВППС, като отчете измененията в политическата ситуация в Зимбабве.
  (3)
  Ограничителните мерки следва да бъдат подновени до 20 февруари 2016 г.
  (4)
  Забраната за пътуване и замразяването на активи следва да бъдат запазени за две лица и едно образувание, посочени в приложение I към Решение 2011/101/ОВППС. Следва да бъде подновено и временното преустановяване на забраната за пътуване и замразяването на активи на лицата и образуванията, посочени в приложение II към посоченото решение. Имената на пет починали лица следва да бъдат заличени от приложения I и II към посоченото решение.
  (5)
  Решение 2011/101/ОВППС следва съответно да бъде изменено,
  ПРИЕ НАСТОЯЩОТО РЕШЕНИЕ:
  Член 1
  Член 10 от Решение 2011/101/ОВППС се заменя със следното:
  „Член 10
  1. Настоящото решение влиза в сила в деня на приемането му.
  2. Настоящото решение се прилага до 20 февруари 2016 г.
  3. Прилагането на мерките, посочени в член 4, параграф 1 и член 5, параграфи 1 и 2, доколкото се отнасят за лица и образувания, включени в списъка в приложение II, се преустановява до 20 февруари 2016 г.
  Решението за временно преустановяване подлежи на преглед на всеки три месеца.
  4. Настоящото решение подлежи на постоянен преглед и се удължава или изменя, в зависимост от случая, ако Съветът прецени, че целите му не са постигнати.“
  Член 2
  Имената на лицата, изброени в приложението към настоящото решение, се заличават от приложения I и II към Решение 2011/101/ОВППС.
  Член 3
  Настоящото решение влиза в сила в деня на публикуването му в Официален вестник на Европейския съюз.
  Съставено в Брюксел на 19 февруари 2015 година.